Document ID: 32005D0320

ΑΠΌΦΑΣΗ ΤΗΣ ΕΠΙΤΡΟΠΉΣ
της 21ης Απριλίου 2005
σχετικά με την εκκαθάριση των λογαριασμών ορισμένων οργανισμών πληρωμών στη Γερμανία, την Ισπανία, την Ελλάδα, τη Γαλλία, την Ιταλία, την Πορτογαλία και το Ηνωμένο Βασίλειο σε σχέση με τις δαπάνες που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων για το οικονομικό έτος 2002
[κοινοποιηθείσα υπό τον αριθμό Ε(2005) 1210]
(Τα κείμενα στην αγγλική, γαλλική, γερμανική, ελληνική, ισπανική, ιταλική και πορτογαλική γλώσσα είναι τα μόνα αυθεντικά)
(2005/320/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1258/1999 του Συμβουλίου, της 17ης Μαΐου 1999, σχετικά με τη χρηματοδότηση της κοινής γεωργικής πολιτικής (1), και ιδίως το άρθρο 7 παράγραφος 3,
Αφού ζήτησε τη γνώμη της επιτροπής ταμείου,
Εκτιμώντας τα ακόλουθα:
(1)
Με την απόφασή της 2003/313/ΕΚ της 7ης Μαΐου 2003 για την εκκαθάριση των λογαριασμών των κρατών μελών στο πλαίσιο των δαπανών που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων, για το οικονομικό έτος 2002 (2), η Επιτροπή εκκαθάρισε τους λογαριασμούς όλων των οργανισμών πληρωμών εκτός από τους γερμανικούς οργανισμούς πληρωμών «Baden-Württemberg» και «Bayern-Umwelt», τους ισπανικούς οργανισμούς πληρωμών «Islas Baleares» και «La Rioja», τον ελληνικό οργανισμό πληρωμών «OPEKEPE», τους γαλλικούς οργανισμούς πληρωμών «SDE», «OFIVAL», «ONIC», «ONIFLHOR», «ONILAIT», «ODEADOM», «FIRS» και «ONIVINS», τους ιταλικούς οργανισμούς πληρωμών «ARTEA» και εκείνον της Περιφέρειας της Λομβαρδίας, τον πορτογαλικό οργανισμό πληρωμών «IFADAP» και τον βρετανικό οργανισμό πληρωμών «NAWAD».
(2)
Μετά την υποβολή νέων πληροφοριών από τη Γερμανία, την Ισπανία, την Ελλάδα, τη Γαλλία, την Ιταλία, την Πορτογαλία και το Ηνωμένο Βασίλειο, και μετά από συμπληρωματικούς ελέγχους, η Επιτροπή είναι τώρα σε θέση να αποφασίσει σχετικά με την ειλικρίνεια, την πληρότητα και την ακρίβεια των λογαριασμών που υπέβαλαν οι οικείοι οργανισμοί πληρωμών.
(3)
Κατά την εκκαθάριση των λογαριασμών των οικείων οργανισμών πληρωμών από τη Γερμανία, την Ισπανία, την Ελλάδα, τη Γαλλία, την Ιταλία, την Πορτογαλία και το Ηνωμένο Βασίλειο, η Επιτροπή οφείλει να λάβει υπόψη τα ποσά που έχουν ήδη καταβληθεί στην Ιταλία και στο Ηνωμένο Βασίλειο και έχουν ήδη κρατηθεί από την Γερμανία, την Ισπανία, την Ελλάδα, τη Γαλλία, την Ιταλία και την Πορτογαλία με βάση την απόφασή της 2003/313/ΕΚ.
(4)
Σύμφωνα με το άρθρο 7 παράγραφος 3 του κανονισμού (ΕΚ) αριθ. 1258/1999 και το άρθρο 7 παράγραφος 1 του κανονισμού (ΕΚ) αριθ. 1663/95 της Επιτροπής, της 7ης Ιουλίου 1995, για τη θέσπιση λεπτομερειών εφαρμογής του κανονισμού (ΕΟΚ) αριθ. 729/70 όσον αφορά τη διαδικασία για την εκκαθάριση των λογαριασμών του ΕΓΤΠΕ, τμήμα Εγγυήσεων (3), η παρούσα απόφαση, η οποία στηρίζεται σε λογιστικές πληροφορίες, δεν προδικάζει μεταγενέστερες αποφάσεις της Επιτροπής περί εξαίρεσης από κοινοτικές χρηματοδοτήσεις των δαπανών που δεν πραγματοποιήθηκαν σύμφωνα με τους κοινοτικούς κανόνες,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Με την παρούσα απόφαση εκκαθαρίζονται οι λογαριασμοί των γερμανικών οργανισμών πληρωμών «Baden-Württemberg» και «Bayern-Umwelt», των ισπανικών οργανισμών πληρωμών «Islas Baleares» και «La Rioja», του ελληνικού οργανισμού πληρωμών «OPEKEPE», των γαλλικών οργανισμών πληρωμών «SDE», «OFIVAL», «ONIC», «ONIFLHOR», «ONILAIT», «ODEADOM», «FIRS» και «ONIVINS», των ιταλικών οργανισμών πληρωμών «ARTEA» και εκείνου της Περιφέρειας της Λομβαρδίας, του πορτογαλικού οργανισμού πληρωμών «IFADAP», και του βρετανικού οργανισμού πληρωμών «NAWAD», όσον αφορά τις δαπάνες που χρηματοδοτήθηκαν από το τμήμα Εγγυήσεων του ΕΓΤΠΕ για το οικονομικό έτος 2002.
Τα ποσά που πρέπει να ανακτηθούν από τα οικεία κράτη μέλη ή να πληρωθούν στα κράτη μέλη με βάση την παρούσα απόφαση, καθορίζονται στο παράρτημα.
Άρθρο 2
Αποδέκτες της παρούσας απόφασης είναι η Ομοσπονδιακή Δημοκρατία της Γερμανίας, η Ελληνική Δημοκρατία, το Βασίλειο της Ισπανίας, η Γαλλική Δημοκρατία, η Ιταλική Δημοκρατία, η Πορτογαλική Δημοκρατία και το Ηνωμένο Βασίλειο της Μεγάλης Βρετανίας και της Βόρειας Ιρλανδίας.
Βρυξέλλες, 21 Απριλίου 2005.

Labels: 2
18
15
4